Project X

Project X var et straight edge hardcore-band fra New York City som kun var aktivt i årene 1987–1989. 

Bandet besto av medlemmer fra fire fremtredende hardcore-band, og ble opprettet da John «Porcell» Porcelly og Alex Brown fikk ideen om å inkludere en 7-tommer med andre bands uutgitte hardcorelåter som vedlegg til fanzinen deres, Schism. Uten rettighetene til en slik utgivelse, laget de i stedet et prosjektband og spilte inn en plate med egne låter. 

7-tommeren ble Project Xs eneste utgivelse, og bandet spilte kun en håndfull konserter. 

 Historie 
Project X besto av medlemmer fra NYC hardcore-bandene Gorilla Biscuits, Youth of Today, Side by Side og Judge. John «Porcell» Porcelly og Alex Brown ønsket å legge ved en 7" EP med andre bands uutgitte hardcorelåter fra 1980-tallet til en utgivelse av fanzinen deres, Schism: New York Hardcore Fanzine. Da de ikke klarte å få rettighetene til en slik utgivelse, bestemte de seg for å opprette et prosjektband og spille inn en 7-tommer med egne låter.

Etter et par øvinger spilte bandet inn EP-en Straight Edge Revenge, bestående av fem korte, raske utbrudd av hardcore-energi, i Don Furys legendariske studio på Lower East Side. Denne 7-tommeren ble Project Xs eneste utgivelse.

Bandet spilte få konserter, anslagsvis så få som fem. Disse inkluderte et par konserter under Youth of Todays europaturné i 1989, samt noen på østkysten av USA – blant annet på Irving Plaza i 2012. De spilte også et par ganger i 2015 da musikerne var på turné med Gorilla Biscuits.

 Plateutgivelse Straight Edge Revenge 

 Tekster og tema 
Låtene på EPen handlet om militant straight edge, vennskap («Where It Ends») og utestengelse fra klubber («Shutdown»), mer spesifikt Youth of Todays problemer med legendariske CBGB – der de ble stengt ute fordi de, i strid med stedets regler, oppmuntret til stagediving. Åpningslåta, «Straight Edge Revenge», var opprinnelig en Youth Of Today-låt som Ray Cappo nektet å spille på grunn av de militante tekstene. Den ble raskt en straight edge-klassiker og er covret av band over hele verden. Den korteste låta på plata, «Cross Me», er skrevet som et motsvar til uttalelser fra det californiske hardcore-bandet Half Off og varer kun 8 sekunder.

Låta «Can’t Keep Me Down» ble kun fremført live. Senere ble teksten endret, og spilt inn som «Live Free» på Youth of Todays album We’re Not in This Alone.

 Opplag 
EPen ble trykket i et opplag på 500 eksemplarer, og de fleste ble solgt ut på en konsert i Connecticut. Bandet fikk en slags kultstatus i hardcore-miljøet, og EP-en ble svært ettertraktet blant platesamlere.“Solid og hard-som-faen-hardcore fra noen av NYCs mest fremragende straight edgers. Porcellys vokal er intens og oppriktig. Dette er den typen hardcore som får deg opp på beina og krever din oppmerksomhet. Hva kan jeg si – hardcore blir ikke mye bedre.”

— Boiling Point fanzine, 1988 (oversatt fra admat for plata)Plata var ute av produksjon i 18 år, selv om den i løpet av denne perioden ble reprodusert som bootleg mer enn én gang. I 2005 ble den gjenutgitt på CD med to ekstra live-spor.

 Plateomslaget 
Det enkle kopimaskinfremstilte plateomslaget i svart-hvitt har et coverbilde der en X – et klassisk straight edge-symbol – blir tusjet på oversiden av en knyttet neve. Baksiden viser bandet stående foran CBGB, tilsynelatende utestengt. 

Labelen på selve plata var uten trykk, bandet stemplet enten «Project X» på den eller skrev morsomme sitater.

 Pseudonymer 
Bandmedlemmene brukte pseudonymer på utgivelsen. De spøkte i intervjuer med at Schreifels' kallenavn «N.D.» («No Drugs») egentlig betydde «Not Dedicated», fordi han ikke alltid møtte opp på øvinger.

 Andre medier 
Den første DVDen i hardcore-dokumentarserien Under Pressure inneholder blant annet 40 minutter med arkivopptak og fotografier av Project X. Serien er regissert, redigert og produsert av Anthony «Wrench» Moreschi (Ten Yard Fight).

Medlemmer
Alex «Kid Hard» Brown (Side by Side, Gorilla Biscuits) – gitar (død i 2019)
John «Slam» Porcelly (Youth of Today, Judge) – vokal
Walter «N.D.» Schreifels (Gorilla Biscuits, Youth of Today) – bass
Sammy «The Youth» Siegler (Side by Side, Youth of Today, Judge) – trommer

 Diskografi 

 1987: Straight Edge Revenge – 7" (Schism)
 2005: Straight Edge Revenge – CD, gjenutgivelse (Bridge Nine Records)

 Referanser 

 Eksterne lenker 


Kategori:Rockegrupper fra USA
Kategori:Punkrockgrupper